MOT: 430000 eläkeläistä köyhyysrajan alapuolella – Kansan Uutiset
Kansan Uutiset 7.11.2016 15.00
Ensi vuonna pienenee kansaneläkekin.
Ylen MOT-ohjelman mukaan lähes kolmasosa eläkkeensaajista – yhteensä 430 000 ihmistä – on tipahtanut alle virallisen köyhyysrajan Suomessa. Tämä käy ilmi Eläketurvakeskuksen (ETK) tilastoista. Euroopan unionin määrittämä köyhyysraja Suomessa on yksineläjillä 1 190 euroa ja kahden aikuisen taloudessa 1 785 euroa kuukaudessa.
Ohjelmassa Unohdetun kansan kurituskerrotaan eläkeläisköyhyyden lisääntyvän edelleen, koska lähes kaikkia sosiaaliturvaetuuksia leikataan toista vuotta peräkkäin. Juha Sipilän (kesk.) hallitus aikoo ensi vuoden leikkauksilla säästää 70 miljoonaa.
Ensi vuonna kansaneläkkeet pienenevät ensimmäistä kertaa Suomen eläkejärjestelmän historiassa. Kansaneläkettä saa vajaa puolet Suomen 1,5 miljoonasta eläkkeensaajasta. Sen suuruus on yksin asuvalle 634 euroa kuussa.
MOT:n haastattelemat hallituspuolueiden edustajat eivät aio perääntyä leikkauksista. Ohjelmaan haastatellut sosiaalipolitiikan asiantuntijat sanovat, että kansaneläkkeisiin ja takuueläkkeisiin pitäisi tehdä noin 200 euron suuruinen tasokorotus, jos halutaan palauttaa pienituloisimpien eläkeläisten asema suhteessa ansiotasoon samaksi, mikä se oli pari-kolmekymmentä vuotta sitten.
Kokoomuksen kansanedustaja Jaana Laitinen-Pesola muistuttaa, että kuluvan vuoden alussa takuueläkkeeseen tehtiin 23 euron tasokorotus.
MOT: Unohdetun kansan kuritus. TV1 kello 20.